1. ปัจจัยความเสี่ยง

1.1 ปัจจัยความเสี่ยงจากการกู้ยืมเงินระยะสั้น

บริษัทมีอัตราส่วนของเงินกู้ยืมระยะสั้นสูง
ซึ่งอาจจะต้องเผชิญกับปัญหาเรื่องอัตราดอกเบี้ยหรือสภาพคล่องในอนาคต อย่างไรก็ตาม
บริษัทได้พยายามกระจายความเสี่ยงโดยการใช้เงินกู้ยืมระยะกลางมากขึ้นเพื่อเพิ่มความแข็งแกร่งให้แก่งบดุลของบริษัทด้วย

1.2 ปัจจัยความเสี่ยงจากความผันผวนของอัตราแลกเปลี่ยน

ตั้งแต่ประเทศไทยได้นำนโยบายอัตราแลกเปลี่ยนแบบลอยตัวมาใช้
ทำให้เกิดความผันผวนในค่าเงินบาทซึ่งตรงข้ามกับเงินดอลล่าร์ที่มีเสถียรภาพมากกว่า
ส่งผลกระทบต่อยอดขายและกำไรของบริษัทฯอย่างมีนัยสำคัญ
เนื่องจากบริษัทฯมีการนำเข้าวัตถุดิบในการผลิต และมีรายรับจากการส่งออก
ซึ่งบริษัทฯได้ใช้นโยบายการป้องกันความเสี่ยงเพื่อให้รายรับและรายจ่ายสอดคล้องกัน โดยการใช้
สกุลเงินเหรียญสหรัฐเป็นหน่วยเงินตราหลักในการซื้อขาย

1.3 ปัจจัยความเสี่ยงจากความแข็งค่าของเงินบาท

จากภาวะ การแข็งค่าของเงินบาทมีผลต่อผลกำไรของบริษัท
ดังนั้นบริษัทจะต้องพยายามควบคุมต้นทุนการผลิต
รวมถึงการบริหารหนี้สินและสินทรัพย์สกุลเงินต่างประเทศให้มีประสิทธิภาพเพื่อที่จะลดความเสี่ยงดังกล่าว

1.4 ปัจจัยความเสี่ยงจากการขาดแคลนแรงงานที่มีความเชี่ยวชาญพิเศษ

ปัจจุบันอุตสาหกรรมอีเล็คโทรนิคส์มีการเติบโตค่อนข้างสูง จึงมีความจำเป็นที่บริษัทฯ
จะต้องมีบุคลากรที่มีความเชี่ยวชาญพิเศษ เช่น วิศวกร
ซึ่งบุคลากรประเภทนี้มีจำกัดในประเทศและอาจมีการย้ายงานซึ่งอาจเกิดปัญหากับบริษัทฯได้
บริษัทฯจึงได้ตัดสินใจลงทุนที่ประเทศจีน และนำวิศวกรจากประเทศจีนมาทำงาน
และฝึกฝนความชำนาญให้กับวิศวกรไทย ด้วยต้นทุนที่ต่ำกว่าเมื่อเทียบกับวิศวกรจากประเทศไต้หวัน
และเกาหลี

1.5 ปัจจัยความเสี่ยงจากการเปลี่ยนแปลงของวงจรชีวิตผลิตภัณฑ์และเทคโนโลยีในการผลิต

วงจรชีวิตผลิตภัณฑ์อีเล็คโทรนิคส์จะเปลี่ยนแปลงตลอดเวลาเนื่องจากการคิดค้นทางเทคโนโลยี
และมาตรฐานสินค้าอย่างต่อเนื่อง สถานการณ์นี้ทำให้ผู้ออกแบบผลิตภัณฑ์ต้องตื่นตัว
และทันต่อเหตุการณ์ตลอดเวลา
อย่างไรก็ตามบริษัทฯดำเนินกิจการโดยการรับจ้างผลิตดังนั้นจึงไม่ได้รับผลกระทบต่อสถานการณ์นี้มากนัก
อย่างไรก็ดีสายการผลิตของบริษัทฯมีความพร้อมในการรองรับการผลิตสินค้าใหม่ๆ
บริษัทได้พัฒนาเทคโนโลยีและขีดความสามารถอย่างต่อเนื่องเพื่อรองรับความต้องการของลูกค้าในกลุ่มเป้าหมายปัจจุบันและลูกค้ากลุ่มเป้าหมายในอนาคต

1.6 การแข่งขันในตลาด

การแข่งขันอย่างหนักหน่วงในอุตสาหกรรมอีเล็คโทรนิคส์
ผู้ผลิตจึงมีความเสี่ยงจากการที่จะต้องรักษาผลกำไร
อย่างไรก็ตามในระยะยาวบริษัทได้มีแผนลดต้นทุนการผลิตสินค้าแบบ OEM
แต่ยังคงรักษาชื่อเสียงและมาตรฐานการให้บริการลูกค้าในระดับโลก
เมื่อพิจารณาจากฐานลูกค้าที่แข็งแกร่งของบริษัทเชื่อมั่นว่าบริษัทสามารถที่จะแข่งขันกับบริษัทชั้นนำในอุตสาหกรรมนี้ได้

1.7 ปัจจัยความเสี่ยงจากสินค้าคงคลังล้าสมัย

เนื่องจากบริษัทฯ มีการจัดเก็บสินค้าคงคลังเพิ่มขึ้นจาก 3,790.16 ล้านบาท ณ 31 ธันวาคม 2545
เป็น 4,695.48 ล้านบาท ณ 31 ธันวาคม 2546
บริษัทฯได้มีการควบคุมอย่างเข้มงวดในเรื่องของความเสี่ยงในสินค้าคงคลังล้าสมัย
โดยการควบคุมตารางเวลาการขนส่งสินค้าและการจัดซื้อวัตถุดิบเพื่อที่จะลงความเสี่ยงดังกล่าว

1.8 ปัจจัยความเสี่ยงจากการพึ่งพิงกลุ่มลูกค้าหลัก

จากการพัฒนาการผลิตสินค้าใหม่และการเพิ่มลูกค้ากลุ่มเป้าหมายใหม่ บริษัทได้เข้าสู่ธุรกิจการผลิตจอ
LCD และ แผงวงจร PC สำหรับ Hard Disk รวมทั้งสินค้าในกลุ่มของโทรศัพท์ไร้สาย
และอุปกรณ์โทรคมนาคม ซึ่งคาดว่าจะเติบโตและมีผลต่อยอดขายในอนาคต
บริษัทยังมีนโยบายในการผลิตสินค้าใหม่ ๆ
เพื่อจะกระจายฐานลูกค้าและลดความเสี่ยงจากการพึ่งพิงกลุ่มลูกค้าหลัก

1.9 ปัจจัยความเสี่ยงจากการพึ่งพิงบริษัทแม่ (กลุ่ม Kinpo)

ในอดีตยอดขายของบริษัทส่วนใหญ่จะมาจากการพึ่งพิงบริษัทแม่ (กลุ่ม Kinpo)
อย่างไรก็ตามในระยะหลังบริษัทได้เริ่มหาลูกค้าและเพิ่มยอดขายด้วยตนเองมากยิ่งขึ้น
ดังนั้นยอดขายของบริษัทผ่านบริษัทแม่จึงมีจำนวนลดลง

1.10 ความเสี่ยงจากการพึ่งพิงและการแข่งขันกับบริษัทแม่

เนื่องจากบริษัทฯ เป็นผู้ผลิตประเภท OEM
ซึ่งจะผลิตผลิตภัณฑ์ตามคำสั่งผลิตของลูกค้าจึงไม่มีการพึ่งพิง เทคโนโลยีจากกลุ่ม Kinpo มากนัก
และบริษัทฯ ได้จัดตั้งแผนกวิจัยและพัฒนาที่จะพัฒนาคุณภาพและรูปแบบของสินค้าที่บริษัทฯ
ทำการผลิตและสายการผลิตให้มีต้นทุนต่ำอยู่เสมอ ในขณะเดียวกันบริษัทได้
ลงทุนในเทคโนโลยีเพื่อใช้ในการวิจัยและพัฒนาในเกาหลีและไต้หวัน
เพื่อสร้างทักษะด้านเทคโนโลยีที่เกี่ยวข้องกับการโทรคมนาคม และผลิตภัณฑ์คอมพิวเตอร์

1.11 ปัจจัยความเสี่ยงจากบริษัทแม่มีอิทธิพลกำหนดนโยบายการบริหารงานของบริษัทฯ

ปัจจุบัน คณะกรรมการของบริษัทฯ 5 ท่านได้รับการแต่งตั้งจากกลุ่ม Kinpo
ทั้งนี้เพื่อให้มีความสอดคล้องเรื่องการประสานงานกับกลุ่ม Kinpo
ในฐานะของผู้ถือหุ้นรายใหญ่ซึ่งบริษัทฯจะได้รับประโยชน์จากความเชี่ยวชาญในการบริหารงานและความสัมพันธ์อันดีที่มีต่อคู่ค้าทางธุรกิจ
อย่างไรก็ตาม อาจส่งผลให้กลุ่ม Kinpo
มีอิทธิพลในการกำหนดนโยบายในการบริหารงานที่มีนัยสำคัญของบริษัทฯ
ส่วนการบริหารในระดับปฏิบัติการ บริษัทฯ และกลุ่ม Kinpo มีการแบ่งแยกกันอย่างชัดเจน
รวมทั้งค่าใช้จ่ายที่เกิดขึ้นด้วย

ปัจจุบันกลุ่ม Kinpo ถือหุ้นในบริษัทฯ ลดลงจากร้อยละ 67.36 เป็นร้อยละ 57.13
หลังจากที่มีการแปลงสภาพหุ้นกู้แปลงสภาพและในการจดทะเบียนหลักทรัพย์ Taiwan Depository
Receipts (TDR) จึงทำให้กลุ่ม Kinpo
ไม่สามารถควบคุมมติสำคัญในที่ประชุมผู้ถือหุ้นได้เนื่องจากการลงมติ
ในการผ่านวาระที่สำคัญกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ไม่ว่าจะเป็นเรื่องการแต่งตั้งกรรมการ หรือการขอมติในเรื่องอื่นๆ
ที่ต้องใช้เสียงส่วนใหญ่ของที่ประชุมผู้ถือหุ้นยกเว้นเรื่องที่กฎหมายหรือข้อบังคับบริษัทฯกำหนด
ดังนั้นผู้ถือหุ้นรายอื่นจึงสามารถรวบรวมคะแนนเสียงเพื่อตรวจสอบและถ่วงดุลเรื่องที่
ผู้ถือหุ้นใหญ่เสนอได้

1.12 ปัจจัยความเสี่ยงจากความเพียงพอของเงินทุนหมุนเวียน

จากการที่อัตราการเติบโตมีแนวโน้มว่าจะเพิ่มขึ้นอย่างมาก
เงินทุนหมุนเวียนมีส่วนสำคัญในการดำเนินธุรกิจ
บริษัทฯจึงจำเป็นต้องมีการสำรองเงินทุนหมุนเวียนเพิ่มขึ้นในการจัดหาวัตถุดิบสำหรับการผลิต
โดยเงินทุนดังกล่าวมาจาก 2 ส่วน คือ เงินทุนหมุนเวียน ภายใน และ เงินกู้ระยะสั้น ซึ่ง ณ 31
ธันวาคม 2546 บริษัทฯ มีวงเงินกู้ (Credit Line) เท่ากับ 13,100 ล้านบาท และ 327.50
ล้านเหรียญสหรัฐ ซึ่งบริษัทฯ คาดว่าบริษัทจะมีเงินทุนหมุนเวียนในการดำเนินธุรกิจอย่างเพียงพอ

1.13 ปัจจัยความเสี่ยงจากหนี้สินที่อาจจะเกิดขึ้นในอนาคต

ณ 31 ธันวาคม 2546 บริษัทฯมีหนี้สินที่อาจจะเกิดขึ้นจาก Letter of guarantee
ซึ่งเป็นจดหมายค้ำประกัน การจ่ายหนี้ให้กรมศุลกากร การไฟฟ้า และการสื่อสารแห่งประเทศไทย
จำนวน 96.20 ล้านบาท และมีการค้ำประกันให้กับบริษัทย่อย บริษัท Logistar International
Holding Company Limited จำนวน 8 ล้านเหรียญสหรัฐ และค้ำประกัน Letter of credit
ให้กับบริษัทร่วม บริษัท Telian Corporation จำนวน 1.5 ล้านเหรียญสหรัฐ